Il-President Amerikan Donald Trump ordna attakk bil-missili fuq bażi militari Sirjana li qed jingħad li minnha ħareġ l-attakk kimiku fuq il-provinċja Idlib fis-Sirja. Dan l-attakk allegatament sar mill-Gvern ta' Bashar al-Assad u ħalla minn tal-inqas 100 persuna mejta, fosthom tfal u trabi. Kien ikkonfermat li fl-attakk Amerikan inqatlu sitt persuni, filwaqt li bosta oħra ndarbu, wara li 59 missila Tomahawk ġew sparati ftit qabel il-ħamsa ta' filgħodu, ħin Sirjan, minn post fil-Lvant tal-Mediterran. Kelliem mill-uffiċċju tal-President Sirjan Bashar al-Assad qal li kien aġir irresponsabbli mill-Amerka u li juri n-nuqqas ta' viżjoni politika u militari. Ir-Russja, li kienet mgħarrfa bl-attakk ftit qabel seħħ, iddeskriviet l-attakk Amerikan bħala att t'aggressjoni kontra stat sovran. Fl-istess ħin l-attakk ġarrab il-kundanna ta' ċittadini Amerikani, li sigħat wara l-aħbar ħarġu jipprotestaw fit-toroq Amerikani, fejn fost oħrajn instemgħet l-għajta: 'Hands off Syria'. Il-provinċja magħrufa bħala British Columbia fil-Kanada eliminat kodiċi tal-ilbies fuq il-post tax-xogħol li torbot lin-nisa jilbsu żarbun bit-takkuna għax-xogħol. Dan għaliex, skont il-gvern tal-provinċja, il-kodiċi kienet waħda diskriminatorja, kif ukoll li hu faċli li l-mara taqa' u ssofri ġrieħi f'sieqha jew f'daharha. Il-gvern qal kullħadd għandu dritt jaħdem komdu fuq il-post tax-xogħol u jilbes żraben li ma joffru ebda theddida għas-saħħa. Minn tal-inqas erba' persuni huma konfermati mejta u numru ta' persuni oħra ndarbu wara li trakk instaq għal fuq folla fil-belt kapitali Żvediża, Stokkolma. Kollox qed jindika li dan kien attentat terroristiku li għalih żewġ persuni qed jinżammu mill-pulizija. L-inċident seħħ fl-istabbiliment tax-xiri, Ahlens, bil-pulizija spjegat li l-aċċess għal din iż-żona ngħalaq minnufih. Persuni li kienu fuq il-post irrakkontaw kif fi Queen Street, waħda mit-toroq ewlenin, it-trakk instaq għal fuq in-nies. Barra minn hekk, partijiet oħra tal-belt ingħalqu għall-pubbliku għaliex saru xi sparaturi f'każ separat. Persuni fuq il-post spjegaw li raw minn tal-inqas żewġ persuni mtajra u għalhekk telqu minn fuq il-post fi stat ta' paniku. Il-Parlament Ewropew approva riżoluzzjoni dwar Brexit, li tibgħat il-messaġġ tal-Parlamentari Ewropej dwar it-triq li għandhom jieħdu n-negozjati. Il-Parlament mhux se jkollu sehem fin-negozjati iżda l-ftehim aħħari għandu jkun diskuss u jekk il-Parlament Ewropew ma jogħġbux it-tip ta' ftehim jista' jitlob bidliet jew itawwal. B'516-il vot favur u 133 kontra, il-Parlament Ewropew ta messaġġ ta' għaqda favur stil iebes mar-Renju Unit. Fost oħrajn il-Parlament Ewropew għamilha ċara li ċerti drittijiet li jgawdu ċ-ċittadini tar-Renju Unit għandhom jibqgħu validi biss sa tliet snin wara li joħorġu mill-Unjoni Ewropea. Tmien persuni miċ-ċentru tal-Asja ġew arrestati fir-Russja b'rabta mal-attakk li seħħ f'San Pietruburgu bejn żewġ stazzjonijiet tal-metro. Liema attakk ħalla 13-il persuna mejta u diversi oħra feruti. Akbharzon Jalilov, l-aggressur, inqatel fl-attakk, iżda l-pulizija sabu li kellu konnessjonijiet mat-tmienja arrestati jiem wara. Intant l-investigazzjonijiet tal-pulizija komplew, bi splussiv jinstab f'appartament f'San Pietruburgu fejn ġew arrestati ftit mit-tmien persuni Asjatiċi. L-aħħar rapporti mill-awtoritajiet Russi jikkonfermaw li l-inħawi issa ġew iddikjarati sikuri. F l-Indja, il-pulizija qed tipprova tidentifika tifla li għandha madwar tnax-il sena, li lura f'Jannar instabet tgħix max-xadini f'foresta fit-Tramuntana tal-Indja. L-awtoritajiet qalu li meta sabuha, it-tifla kienet bla ħwejjeġ u ma kinitx kapaċi titkellem. Dan biex ma nsemmux karatteristiċi eċċentriċi li kellha: tiekol minn mal-art, timxi fuq idejha u saqajha. Tobba li bħalissa għandhom f'idejhom il-kustodja tat-tifla qalu li minn Jannar sa issa t-tifla daret timxi fuq saqajha biss u tiekol b'mod normali. U għalkemm għadha mhix kapaċi titkellem, kapaċi tifhem dak li jingħad lilha.